DEĊIŻJONI TAL-KUMMISSJONI
tat-30 ta’ April 2009
għall-kompletezza tad-definizzjoni tal-iskart inert fl-implimentazzjoni tal-Artikolu 22(1)(f) tad-Direttiva 2006/21/KE tal-Parlament Ewropew u tal-Kunsill dwar l-immaniġġar ta’ skart mill-industriji tal-estrazzjoni
(notifikata bid-dokument numru C(2009) 3012)
(2009/359/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2006/21/KE tal-Parlament Ewropew u tal-Kunsill tal-15 ta’ Marzu 2006 dwar l-immaniġġar ta’ skart mill-industriji tal-estrazzjoni u li temenda d-Direttiva 2004/35/KE (1), u b’mod partikolari l-punt (f) tal-Artikolu 22(1) tagħha,
Billi:
(1)
L-Artikolu 3(3) tad-Direttiva 2006/21/KE jipprovdi definizzjoni għall-iskart inert.
(2)
L-għan li d-definizzjoni tal-iskart inert tiġi kkomplimentata huwa li jiġu stabbiliti kriterji u kundizzjonijiet ċari li bihom l-iskart mill-industriji tal-estrazzjoni jkun jista’ jitqies bħala skart inert.
(3)
Biex jiġi mminimizzat il-piż amministrattiv marbut mal-implimentazzjoni ta’ din id-Deċiżjoni, huwa xieraq minn perspettiva teknika li dak l-iskart li dwaru hu disponibbli t-tagħrif rilevanti eżistenti jiġi eżentat minn ittestjar speċifiku, u li l-Istati Membri jitħallew jistabbilixxu listi ta’ materjal ta’ skart li jkun jista’ jitqies bħala inert skont il-kriterji stipulati f’din id-Deċiżjoni preżenti.
(4)
Sabiex tiġi żgurata l-kwalità u r-rappreżentattività tat-tagħrif użat, din id-Deċiżjoni għandha tiġi applikata fil-qafas tal-karatterizzazzjoni tal-iskart imwettqa skont id-Deċiżjoni tal-Kummissjoni 2009/360/KE (2) u għandha tissejjes fuq l-istess għejjun ta’ tagħrif.
(5)
Il-miżuri previsti f’din id-Deċiżjoni huma skont l-opinjoni tal-Kumitat stabbilit bl-Artikolu 18 tad-Direttiva 2006/12/KE tal-Parlament Ewropew u tal-Kunsill (3),
ADOTTAT DIN ID-DEĊIŻJONI:
Artikolu 1
1. L-iskart għandu jitqies bħala skart inert, skont it-tifsira fl-Artikolu 3(3) tad-Direttiva 2006/21/KE, meta l-kriterji li ġejjin ikunu ssodisfati kemm fit-terminu qasir kif ukoll fit-tul:
(a)
l-iskart ma jkunx ser jgħaddi minn xi diżintegrazzjoni jew dissoluzzjoni sinifikanti jew bidla sinifikanti oħra li x’aktarx tikkawża xi effett avvers ambjentali jew ħsara fuq is-saħħa tal-bniedem;
(b)
l-iskart ikollu kontenut massimu ta’ kubrit sulfur ta’ 0.1 %, jew l-iskart ikollu kontenut massimu ta’ kubrit sulfur ta’ 1 % u l-proporzjoni ta’ potenzjal newtralizzanti, iddefinit bħala l-proporzjon bejn il-potenzjal newtralizzanti u l-potenzjal aċidiku, u ddeterminat abbażi ta’ test statiku prEN 15875 ikun akbar minn 3;
(ċ)
l-iskart ma jippreżenta l-ebda riskju ta’ awtokombustjoni jew ma jkunx ser jieħu n-nar;
(d)
il-kontenut ta’ sustanzi potenzjalment ta’ ħsara għall-ambjent jew is-saħħa tal-bniedem fl-iskart, u partikolarment As, Cd, Co, Cr, Cu, Hg, Mo, Ni, Pb, V u Zn, inkluż kwalunkwe partiċelli fini waħidhom tal-iskart, ikun biżżejjed baxx biex ikun ta’ riskju insinifikanti għall-bniedem u l-ambjent, kemm fit-terminu l-qasir kif ukoll fit-tul. Sabiex jitqies baxx biżżejjed biex ikun ta’ riskju insinifikanti għall-bniedem u l-ambjent, il-kontenut ta’ dawn is-sustanzi ma għandux jaqbeż il-valuri tal-limitu nazzjonali għal siti identifikati bħala mhux kontaminati jew livelli naturali kuntestwali nazzjonali rilevanti;
(e)
l-iskart ikun sostanzjalment ħieles minn prodotti wżat f’estrazzjoni jew ipproċessar li jista’ jkun ta’ ħsara għall-ambjent jew is-saħħa tal-bniedem.
2. L-iskart jista’ jitqies bħala skart inert mingħajr ittestjar speċifiku jekk ikun jista’ jinxtehed, għas-sodisfazzjoni tal-awtorità kompetenti, li l-kriterji stipulati fil-paragrafu 1 tqiesu kif xieraq u tħarsu abbażi tat-tagħrif eżistenti jew proċeduri jew skemi validi.
3. L-Istati Membri jistgħu jfasslu listi ta’ materjali tal-iskart li jridu jitqiesu bħala inert skont il-kriterji ddefiniti fil-paragrafi 1 u 2.
Artikolu 2
Il-valutazzjoni tal-propjetà inert tal-iskart skont din id-Deċiżjoni għandha tiġi kkompletata fil-qafas tal-karatterizzazzjoni tal-iskart imsemmija fid-Deċiżjoni 2009/360/KE u għandha tissejjes fuq l-istess għejjun ta’ tagħrif.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 30 ta’ April 2009.